Kaks senist suurparteid, Keskerakond ja Reformierakond, säilitasid oma eelmiste valimiste aegse valijaskonna. Häälte arvu muutumine on minimaalne (vastavalt 6,6 protsenti langust ja 7,3 protsenti tõusu 2007. aastaga võrreldes), nii marginaalne vahe on peaaegu võrdne juhuslike asjaoludega (eriti arvestades eespool nimetatud tüüpvolatiilsust). Reformierakond võitis seitsmes ja Keskerakond kolmes ringkonnas. Oluline on märkida, et Keskerakond kaotas hääli kõigis ringkondades peale Tallinna, Tartu linna ja Ida-Virumaa. On tõenäoline, et Keskerakonna tulemustele - nii häälte võidule kui ka kaotusele - avaldas märkimisväärset mõju ka nn idarahaskandaal (Koch 2010).